Røntgenavdelingen ved Oslo Universitetssykehus har ikke lenger råd til å la legene jobbe på kveldstid - selv om legene selv vil. Sykehuset må nemlig spare 500 millioner kroner.

Ventelister kan øke

Legene advarer mot at ventelistene vil øke og kreftpasienter risikerer å få for sen diagnose.

Røntgenlegen ved Rikshospitalet Kristian Fosså jobber også på kveldstid. Han er ekspert i å analysere bilder. Han viser oss et CT-bilde av et par lunger.

– Her ser vi en rund hvit flekk, det kan være så mangt. Men det kan også være kreft i et tidlig stadium, sier Fosså om bildet.

Kveldsarbeidet gjøres for å korte ned lange ventelister og unngå fristbrudd. Men nå har sykehuset ikke lenger råd til å drive avdelingen på kvelden. I tillegg til at ventelistene vil øke, kan det få alvorlige medisinske konsekvenser, spesielt for kreftpasienter.

– Det er veldig vanskelig å prioritere, da er det mulig at ting kommer til å glippe. Da vil også i verste fall mulige kreftdiagnoser måtte vente, eller ikke få undersøkelse i tide, forklarer Fosså.

Sparing og omstilling

Torsdag skal Oslo Universitetssykehus ha styremøte, og vil sannsynligvis vedta kuttene. De må nemlig spare 500 millioner kroner.

Dette skjer midt i en stor omstillingsprosess, der fire sykehus fusjoneres. De fire sykehusene er Aker, Ullevål, Radiumhospitalet og Rikshospitalet. Sammen blir de ett stort sykehus, som nå heter Oslo Universitetssykehus.

Eli Benedikte Skorpen er foretakstillitsvalgt for Norsk Radiografforbund. Hun er fortvilet over det hun mener manglende økonomistyring fra ledelsen, og frykter at den økonomiske krisen vil utvikle seg til en medisinsk krise.

– Min påstand er at det ikke er noen økonomistyring. De vil ikke vite hva det faktisk koster å drifte sykehus i Norge. De bare bevilger oss en sekk penger, og så sier de at vi må holde oss innenfor budsjettet, sier Skorpen til TV 2 Nyhetene.

Bekymret for pasientene

Ledelsen ved sykehuset vil ikke kommentere kuttene før styremøtet. Men legene har fått beskjed om å henvise færre pasienter til røntgenundersøkelser.

Fosså er bekymret for pasientsikkerheten.

– Jeg som røntgenlege vil fortsette å prøve å gjøre så godt jeg kan, så blir man dessverre nødt til å håpe at dette ikke går ut over enkeltpasienter, avslutter han.